Mieli kolegos, Laisvės ir Nepriklausomybės kovų veteranai, svečiai.
Lietuvos policijos veteranų vardu nuoširdžiai dėkoju už suteiktą galimybę dalyvauti šiame renginyje ir parodytą dėmesį policijos veteranams, mūsų asociacijai, vienai iš gausiausių ir konstruktyviai veikiančiai visuomeninei organizacijai.

Buvę pareigūnai – aktyvūs piliečiai, nuoširdūs patriotai, kuriems labai svarbu, kokią valstybę kuriame ir kokią ją paliksime vaikams bei vaikaičiams.Veteranai, atsargos pareigūnai, atlieka kartų „jungiamosios grandies“ misiją, akcentuoja istorinę atmintį, užtikrina laiko patikrintų vertybių perimamumą.Svarbiausiose valstybės šventėse tarp kitų garbingų svečių visada pastebėsime policijos veteranus, vilkinčius tolimo miško spalvos uniformomis, ir Lietuvos policijos vėliavą.

Nuoseklaus bendradarbiavimo su Laisvės gynėjų sąjungą jungiančiomis pajėgomis ir sveiko užsispyrimo dėka Lietuvos policijos veteranų asociacija pasiekė, kad, minint svarbiausias valstybės nepriklausomybės atkūrimo datas, policijos ir Vidaus reikalų ministerijos vaidmuo jau tinkamai pažymėtas ir įvertintas.
Ši diena – dar viena proga atsigręžti į mūsų istoriją.

Ji rodo,kad Lietuvos, kaip ir beveik kiekvieno krašto,kelias į demokratinę valstybę neįmanomas be palankių išorinių sąlygų, kovų už nepriklausomybę,pagaliau tarptautinio pripažinimo.
Tačiau itin svarbūs ir vadinamieji vidaus reikalai – valstybės sienų, piliečių ir jų turto apsauga.

Tai puikiai suprato Lietuvos vadovai. Pirmasis Lietuvos Respublikos ministras pirmininkas profesorius Augustinas Voldemaras 1918 m. pabrėžė: „... ramumas ir tvarka krašte turi būti išlaikyti (...)kiekvieno piliečio turtas turi būti apsaugoti“.
Praėjusiais metais, minėdami modernios Lietuvos valstybės 100-metį, turėjome daugybę progų akivaizdžiai įsitikinti: XX amžiuje, abu kartus atkuriant Lietuvos valstybingumą, greta kitų institucijų išskirtinį vaidmenį atliko Lietuvos policija.
1919 metų vasario 6d. Vidaus reikalų ministerijos sudėtyje įkurtas Piliečių apsaugos departamentas, pradėjęs tvarkyti ir policinius reikalus, departamento sudėtyje įsteigtas milicijos skyrius.
Įsteigus pirmąsias muitines, patvirtinus Laikinuosius muitinių įstatus, nuo 1919m. balandžio valstybės sieną su Vokietija pradėjo saugoti ginkluoti milicininkai.
Lietuvą okupavus SSRS, vienus iš pirmųjų palietė policijos pareigūnus.Ministro Skučo ir jo pavaldinio Povilaičio likimai rodo, kaip dori ir atsidavę Tėvynei bei Tautai žmonės dėl politinio komforto gali būti išduoti.
1940 m lapkričio 28d NKVD įsakymu „Dėl antitarybinio  bei socialiai svetimo elemento apskaitos“  (cituoju)„buvę žandarai, policininkai, buvę politinės ir kriminalinės policijos tarnautojai ir prižiūrėtojai 10 dienų laikotarpyje privalo būti paimti spec. įskaiton“.Šių žmonių likimas buvo nuspręstas.
1990 (devyniasdešimtaisiais) atkūrus Nepriklausomybę, pirmaeiliu uždaviniu tapo krašto vidaus reikalai.Tuo metu šalies viduje reikėjo suvaldyti nusikalstamumą, užtikrinti įkalinimo įstaigų apsaugą, kurias, beje, saugojo sovietų kariškiai, vykdyti gelbėjimo darbus ir pan. Šių uždavinių svarbą puikiai suprato tuometė šalies politinė vadovybė.Viename iš pirmųjų, 1990(devyniasdešimtųjų) kovo 21 d. kreipimesi į vidaus reikalų darbuotojus valstybės vadovas prof.Vytautas Landsbergis rašė: „viena iš svarbiausių valstybės gyvavimo sąlygų – gerai funkcionuojanti viešosios tvarkos palaikymo sistema“.
Vienas iš svarbiausių išbandymų jaunai valstybei tapo Lietuvos jaunuolių buvimas sovietų kariuomenėje. Priminsiu, kad judėjimas netarnauti prasidėjo 1989 (aštuoniasdešimt devintųjų) pavasarį.Jaunuoliai bėgo iš karinių dalinių, slapstėsi nuo tarnybos.Mūsų žiniomis, 1990 (devyniasdešimtųjų) kovo 11d. iš karinių dalinių buvo pasišalinę pusantro tūkstančio jaunuolių. Per pavasarinį šaukimą į kariuomenę buvo planuojama paimti per 6 tūkst. jaunuolių; pavyko paimti tik 250. Tokia padėtis siutino kariškius. Lietuvos jaunuolių tarnavimas sovietų kariuomenėje Maskvai buvo itin svarbus – tarptautinei bendruomenei norėta pademonstruoti, kad nors Lietuva ir paskelbė nepriklausomybę, faktiškai yra Sovietų Sąjungoje – lietuviai tarnauja sovietų kariuomenėje, Lietuvoje vykdomi SSRS prezidento įsakai ir pan. Teisybės dėlei reikia pažymėti, kad raginimai netarnauti sovietų kariuomenėje be politinių dividendų turėjo ir neigiamų pasekmių: teisinis „kareivėlių“ statusas nebuvo įteisintas, tad jauni žmonės slapstėsi pas gimines, draugus ir pan.Vidaus reikalų ministerija, suprasdama padėties svarbą, uždraudė teikti sovietiniams kariniams komisariatams jaunuolių registracijos ir gyvenamosios vietos duomenis, grąžino pasišalinusiems iš tarnybos jaunuoliams pasus, neteikė kariškiams pagalbos. Beje, prisimenant devyniasdešimt pirmųjų vasarą, keli tuometiniai politikai, tikriausiai suvokę negebėjimą tvarkytis, inicijavo vadinamąjį „kareivėlių“ klausimo svarstymą Aukščiausiojoje Taryboje, apkaltinę VRM kolaboravimu su SSSR kariškiais.Kaip žinoma, speciali komisija nenustatė nė vieno tokio atvejo, o iniciatoriai apsikvailino, pateikę sufalsifikuotus dokumentus.
Valstybės, kariuomenės, šaulių, savanorių, policijos ir kitų, reikšmingų organizacijų 100-metis – ne tik jubiliejinė data, bet ir atspirties taškas naujiems prasmingiems darbams.
Tačiau akivaizdu, kad nebegalime nuolat gyventi praeitimi, vien didžiuotis nuveiktais darbais, kartais „pasipešiodami“, dalindamiesi menamais ar realiais nuopelnais nepriklausomybės kovų keliuose ir kryžkelėse. Yra pavojus, kad taip elgdamiesi stagnuosime ir ilgainiui tapsime tik patys sau įdomūs bei reikšmingi ar dar blogiau – nuobodžiai atgrasūs.
Tad pats laikas pagalvoti apie mūsų ateities veiklos formatą, veikimo būdus reaguojant į laikmečio pokyčius. Raginčiau kilti naujam veiklos etapui - ieškoti bei rasti kelius į jaunų, Lietuvos ateitį kursiančių žmonių širdis ir protus.
Kaip vieną iš rimtų tikslų, iškelčiau idėją dėl Sausio 13-sios dienos įrašymo į Valstybinių švenčių sąrašą. Ši diena, lėmusi Pergalės lūžį, tikrai to nusipelno.
Uždavinys – jaunųjų piliečių ugdymas – labai sudėtingas ir svarbus, tad kviečiu visus jungtis bendroms idėjoms ir darbui.

O šiandien linkiu Jums visiems stiprios sveikatos, optimizmo, pozityvaus požiūrio į gyvenimą, būti reikalingiems visuomenei, toliau plėtoti mūsų veiklas, atliepiant į laikmečio uždavinius ir dvasią.
                                                                       Lietuvos Policijos veteranų asociacijos

                                                                       Valdybos Pirmininkas   Vytautas Navickas

                                                                       2019 m. sausio 12 d. , Vilnius
